钦定古今图书集成/历象汇编/历法典/第084卷 > 明
## 钦定古今图书集成/历象汇编/历法典/第084卷 > 明

### 太祖洪武十七年造观星盘

按《明会典》，“凡本监观星有盘，系洪武十七年造洪武二十四年四月铸浑天仪。”

按：《明大政纪》云云。

洪武二十九年十一月，诏铸浑天仪。

按：《明大政纪》云云。

### 英宗正统二年监正皇甫仲和等上奏乞令本监官往南京以木如式造浑天等仪赴北京用铜铸造从之

按《明英宗实录》：“正统二年二月，行在钦天监监正皇
甫仲和等奏，南京观星台设浑天仪、璿玑、玉衡、简仪、
圭表，以窥测七政行度，陵犯迟留，伏逆北京齐化门
城上观测，未有仪象，乞令本监官一人，往南京督匠，
以木如式造之，赴北京较北极出地高低准验，然后
用铜铸造，庶占象不失。”从之。

正统四年十月，造“浑天仪、璿玑、玉衡简仪。”

按《明英宗实录》云云。

正统七年，作“浑天简仪”等器。

按《五杂俎》：“京师城东偏有观象台，高五丈许，其上有
浑天仪一具，如世所图璇玑者，皆铸铜为器，四柱以
铜龙，架而悬之，制作精巧。又有简仪一具，状相似而
省十之七，只周遭数道而已。玉衡一，亦铜为之，如尺
而首尾皆曲。有二孔，对孔直窥，以候中星。又有铜球
一，左右转旋，以象天体。以方函盛之，函四周作二十”
八宿真形，南面有御制铭，正统七年作也。台下小室
有量天尺，铸铜人捧尺。北面室穴其顶以候日中，测
景之长短，冬至后可得一丈七尺，夏至后可得二尺
云中为紫微殿，殿傍有铜壶滴漏一器，然皆不注水，
徒虚具耳。

正统十一年奏准、修造《简仪》等器。

按《明会典》。“正统十一年，奏准简仪修刻黄道等度。圭
表壶漏。俱如南京旧制。又造晷影堂。以便窥测调品。”

### 代宗景泰六年造简仪铜壶

按《明会典》云云。

景泰　年，钦天监奏“徙观星台。”六年，简仪成以《劳扰》
罢徙。

按《明代宗实录》，景泰中，钦天监奏，“观星台在东城上，
喧扰不便，而屋宇墙壁多坏，乞徙至东长安街。台基
厂则高与西长安街二塔相对，足为青龙白虎之象，
于堪舆家所言，形势相宜。”帝允其请。六年三月，造内
观象台《简仪》成。八月，以劳扰罢徙。

### 宪宗成化十九年礼部尚书周洪谟奏改造璿玑玉衡从之

按《明大政纪》：“成化十九年正月，礼部尚书周洪谟奏，
乞改造璿玑玉衡，以备占候，从之。”

洪谟言：“《书》载《璿玑玉衡》，《蔡传》不得其制，乞改造。” 既成，有羊酒、宝钞之赐。其手制图，以木代之，规制工巧，识者服其精。

### 孝宗弘治二年奏准浑天修造黄道度分

按《明会典》云云。

弘治十四年十二月，钦天监监正吴昊奏，“改造观象
台及修仪器。”从之。

按《明孝宗实录》，“先是钦天监监正吴昊请改造观象
台原制浑仪。及修改简仪，礼部请命监正张绅议之。
绅谓原制浑仪时未经校勘，黄赤二道相交于奎轸，
不合今之四正阳经，故南北圆轴不合两极入地度
阴纬，而其东西窥管又不与太阳出没相当，是以推
验无准。从前不用简仪，虽用以测验，然当时铸造云
柱颇短小，亦稍不合天枢，故推测经星去极，亦有差
谬。今改造浑仪，宜以赤黄二道改交于壁轸，则与今
之《四正阳经》相合，而圆轴窥管亦无不相合相当者。
《简仪》云柱则比旧少加高大足矣。”礼部复请令绅等
呈木样。至是样成，礼部请如昊等所奏，从之。

### 世宗嘉靖二年九月修观象台占风竿及浑天仪简仪

按《明世宗实录》云云。

### 愍帝崇祯七年十一月仪器告成上命太监卢维宁魏征至局验之

按《明纪事本末》：“崇祯七年冬十一月，日晷星晷仪器
告成，上命太监卢维宁、魏征至局验之。”先是西儒罗
雅谷、汤若望在历局造测仪六式：一曰象限悬仪，二
曰平面悬仪，三曰象限立运仪，四曰象限座正仪，五
曰象限大仪，六曰三直游仪。复有弩仪、弧矢仪、纪限
仪诸器，不概录。

### 皇清